BG Официален вестник на Европейския съюз 120

32000R1623



ОФИЦИАЛЕН ВЕСТНИК НА ЕВРОПЕЙСКИЯ СЪЮЗ

РЕГЛАМЕНТ (EO) № 1623/2000 НА КОМИСИЯТА

oт 25 юли 2000 година

за определяне на подробни правила за прилагане на Регламент (EO) № 1493/1999 относно общата организация на пазара на вино по отношение на пазарните механизми

КОМИСИЯТА НА ЕВРОПЕЙСКИТЕ ОБЩНОСТИ,

като взе предвид Договора за създаване на Европейската общност,

като взе предвид Регламент (EО) № 1493/1999 г. на Съвета относно общата организация на пазара на вино (1), и по-специално членове 24, 25, 26, 33, 34, 35, 36 и 80 от него,

като има предвид, че:

(1) Дял III на Регламент (EO) № 1493/1999 установява общи правила за пазарните механизми и се отнася до останалите подробни правила, които трябва да бъдат приети от Комисията.

(2) Досега тези правила се съдържаха в голям брой регламенти на Общността. В интерес както на икономическите оператори в Общността, така и на органите, отговорни за прилагане на правилата на Общността, всички тези разпоредби следва да бъдат събрани в един единствен регламент.

(3) Този регламент трябва да включва действащите правила и да ги адаптира към новите изисквания на Регламент (EO) № 1493/1999. Те също така трябва да бъдат опростени и направени по-разбираеми и определени празнини трябва да бъдат запълнени, за да се създадат условия, правилата на Общността в тази област да бъдат завършени. В допълнение някои правила следва да бъдат направени по-специфични, за да осигурят по-голяма законодателна безспорност при прилагането им.

(4) Член 35, параграф 1, буква a) от Регламент (EO) № 1493/1999 въвежда схема за помощи при използването на гроздова мъст и концентрирана гроздова мъст, произведени от грозде, отгледано в Общността с цел производство на гроздов сок или други хранителни продукти, произведени от този сок.

(5) Следва да бъдат определени други такива хранителни продукти.

(6) Икономическата цел на схемата за помощи е да насърчи използването на суровини по-скоро с произход от Общността, отколкото вносните суровини при производството на гроздов сок или други хранителни продукти, произведени от този сок. Помощта следва да бъде отпускана съответно на потребителите на суровините, т.е. на преработвателите.

(7) Следва да се предвиди помощта да се предоставя само за суровини с качествени характеристики, каквито се изискваните за преработването им в гроздов сок. Следва съответно да бъде уточнено по-специално, че гроздето и гроздовата мъст, за които е подадена декларация, при 20 °C трябва да имат плътност между 1,055 и 1,100 грама на кубичен сантиметър.

(8) Приложението на схемата за помощи изисква наличие на административна система за контрол както върху произхода на продуктите, за които се изплаща помощ, така и върху тяхната употреба по предназначение.

(9) За да се осигурят условия,схемата за помощи и проверките да се прилагат правилно, от съответните преработватели следва да се изисква да подават писмена декларация, съдържаща необходимата информация, даваща възможност операциите да бъдат предмет на контрол.

(10) За да се избегне обаче прекалено администриране както за преработвателите, така и за съответните органи, не следва да се изисква за всяка лозарска година предварителна писмена декларация от преработватели, използуващи само минимално количество грозде или гроздова мъст. Количеството, използвано за тази цел, следва да бъде фиксирано. Съответните преработватели трябва независимо от това да информират компетентните органи на техните държави-членки в началото на всяка лозарска година относно своето намерение да преработят определено количество грозде или гроздова мъст.

(11) Когато преработвателят не е потребител на съответния продукт, по-специално в случаите, когато съответните контролни органи са в различна държава-членка от преработвателя, не винаги е лесно този орган да знае дали една декларация се отнася до гроздова мъст, която не е получила помощ съгласно разпоредбите на настоящия регламент, или за гроздов сок, за който вече е била подадено заявление за предоставяне на помощ. Следователно документът, придружаващ съответния продукт при превоза, следва да показва дали е било подадено заявление за предоставяне на помощ.

(12) За да може схемата за помощи да увеличи значително използването на суровини от Общността, следва да се предвиди, че заявления за подпомагане трябва да бъдат подавани за едно фиксирано минимално количество за всеки продукт.

(13) Съгласно член 35, параграф 5 от Регламент (EО) № 1493/1999, част от помощта следва да бъде използвана за организиране на кампании за насърчаване на консумацията на гроздов сок. Процентът от помощта, предназначена за тази цел, следва да бъде достатъчен, за да осигури адекватни средства за финансирането на ефективни насърчителни кампании.

(14) Преработката се извършва както от случайни преработватели, така и от предприятия, работещи непрекъснато. Подробните правила за приложение на схемата за помощи трябва да вземе предвид тази разлика в структурите.

(15) За да позволи на компетентните органи на държавите-членки да извършат необходимите проверки, би следвало да бъдат определени задълженията на преработвателите по отношение на воденето на отчетност за стокова наличност.

(16) За да се избегнат неоправдани разходи и се подпомогнат проверките, би следвало да бъде определено максималното съотношение между използваните суровини и получения гроздов сок съгласно обичайните техники на преработка.

(17) По търговски причини някои оператори складират получения гроздов сок за дълго време, преди за го предложат за консумация. За такива случаи следва да бъде въведена система за отпускане на авансови плащания, така че помощта да може да бъде изплащана авансово на операторите срещу подходящи гаранции, които предпазват компетентните органи от риск от недължимо плащане. Следователно следва да бъде определен срокът за изплащането на авансите, заедно с подробните правила за освобождаване на гаранциите.

(18) За да могат да се ползват от помощта, заинтересованите лица трябва да подадат заявление, заедно с определени придружаващи документи. За да се създадат необходимите условия, системата да действа по едни и същи начин във всички държави-членки, следва да бъдат приети срокове за подаване на заявленията и за изплащане на помощта на преработвателите.

(19) Съгласно член 44, параграф 5 от Регламент (ЕО) № 1493/1999, гроздов сок не подлежи на винификация или добавяне към вино. За да се гарантира спазването на тази разпоредба, следва да бъдат определени задълженията и специалните проверки, обект на които са преработвателите и бутилиращите предприятия.

(20) Член 34 от Регламент (ЕО) № 1493/1999 въвежда схема за помощи за производството на концентрирана мъст и ректифицирана концентрирана мъст, произведени в Общността и използвани за увеличаване на алкохолното съдържание на виното.

(21) Съгласно член 36 от Регламент (ЕО) № 1493/1999 могат да бъдат установени подробни правила, отнасящи се по-специално до определяне на условията за отпускане на помощта. На това основание следва да бъдат установени правила за прилагане на мярката, когато се отнася до дребни производители. Следва също така да бъде определено, че само производители, които са изпълнили своите задължения към Общността през определен период, могат да бъдат считани за отговарящи на изискванията за прилагане на тази мярка.

(22) Компетентните органи трябва да бъдат информирани относно извършване на операции по обогатяване на виното, включващи добавянето на концентрирана гроздова мъст или концентрирана ректифицирана гроздова мъст и за количествата от тези продукти, които са държани. Тъй като количествата от тези продукти, които се употребяват или са били използвани за обогатяване, трябва да бъдат записани в регистрите, предвидени в член 70, параграф 2 от Регламент (EО) № 1493/1999, не е необходимо да се изисква представянето на допълнителни документи, за да бъде получена помощта.

(23) За да се осигури еднакво приложение на съответната схема за помощи, методът за установяване на потенциалното алкохолно съдържание на мъстта следва да бъде хармонизиран на равнището на Общността.

(24) Себестойността на гроздовата мъст, използвана за производство на концентрирана гроздова мъст и концентрирана ректифицирана гроздова мъст, зависи от нейното потенциално естествено алкохолно съдържание. За да се вземе под внимание този факт и да се избегне разрушаването на съществуващия модел на търговия, помощта следва да бъде диференцирана така че по-висока сума да бъде давана за концентрирана гроздова мъст и концентрирана ректифицирана гроздова мъст от най-южните райони на Общността, които традиционно произвеждат мъст с най-високото потенциално естествено алкохолно съдържание.

(25) Член 35, параграф 1, букви б) и в) от Регламент (ЕО) № 1493/1999 въвежда схема за помощи за използването на гроздова мъст и концентрирана гроздова мъст, произведени в лозарски зони C ІІІ а) и C ІІІ b) за производство на определени продукти, включени в код по КН 2206 00, в Обединеното кралство и Ирландия и за употребата на концентрирана гроздова мъст, произведена в Общността, за производство на определени продукти, продавани в Обединеното кралство и Ирландия с инструкция за тяхната употреба за получаване на напитка, имитираща вино.

(26) Продукти, включени в код по КН 2206 00, посоечени в член 35, параграф 1, буква в) от Регламент (ЕО) № 1493/1999, понастоящем се произвеждат изключително от концентрирана гроздова мъст. На този етап следователно следва да бъде фиксирана помощ за използването само на концентрирана гроздова мъст.

(27) Приложението на схемата за помощи изисква административна система, чрез която да се контролира както произходът на продуктите, за които се предоставят помощи, така и тяхната предвидена употреба.

(28) За да се осигури правилното функциониране на схемата за помощи и на проверките, от съответните оператори следва да се изисква да представят писмени заявления, даващи нужната информация за идентифициране на продукта и да позволят операциите да бъдат проверявани.

(29) За да може схемата за помощи да увеличи значително използването на продукти от Общността, следва да бъде предвидено, заявленията да бъдат представени за фиксирано минимално количество.

(30) Помощи следва да бъдат предоставяни само за продукти, имащи минималните количествени характеристики, изисквани за целите, посочени в член 35, параграф 1, буква б) и в) от Регламент (EO) № 1493/1999.

(31) За да се даде възможност на компетентните органи на държавите-членки да извършат необходимите проверки, следва да бъдат определени задълженията на преработвателите по отношение на отчетността за стоковата наличност.

(32) Правото на помощ се придобива след приключване на преработвателните операции. За да се разрешат технически загуби следва да бъде разрешено действително използваното количество да бъде до 10 % по-малко от декларираното количество в заявлението.

(33) По технически причини оператори оставят търгуваните продукти в своите складове дълго време преди преработването. Ако случаят е такъв, следва да бъде въведена система от аванси, така че помощта да може да бъде изплащана в аванс на операторите срещу подходяща гаранция за предпазване на компетентните органи от риск от недължимо плащане. Следователно следва да бъдат определени срокове за плащане на аванси, заедно с подробни правила за освобождаване на гаранцията.

(34) Съгласно глава I от дял III на Регламент (ЕО) № 1493/1999, помощ за частно складиране може да бъде отпускана за трапезни вина, гроздова мъст, концентрирана гроздова мъст и концентрирана ректифицирана гроздова мъст. Съгласно член 24, параграф 2 от цитирания регламент отпускането на помощ е предмет на сключването на договори за складиране. Следва да бъдат въведени подробни правила относно сключването, съдържанието, срока на действие и действието на такива договори.

(35) Следва да бъде определен терминът „пpoизводител“ и с оглед на задълженията, наложени на такива лица, следва да бъде предвидено, че производители трябва да бъдат собствениците на продуктите, предмет на договорите за складиране.

(36) За продуктите, предмет на договори за складиране, трябва да се извършват ефективни проверки. За тази цел на интервенционната агенция на дадена държава-членка следва да се разреши да сключва договори само за количества, складирани на територията на тази държава-членка, и тя следва да бъде информирана за всяка промяна в продукта и мястото на складиране.

(37) С цел постигане на еднаквост, договори следва да бъдат сключвани при едни и същи условия в цялата Общност и да бъдат достатъчно прецизни, за да дадат възможност да бъде идентифициран съответният продукт.

(38) Опитът с различни схеми за частното складиране на земеделски продукти показва, че е необходимо да се определи степента, до която Регламент (EИО, Евратом) № 1182/71 на Съвета е приложим при определяне на периоди, дати и срокове, отнасящи се до тези схеми, както и да се определят прецизно датите, на които започват и завършват периодите на складиране по договор.

(39) Съгласно член 3, параграф 4 от Регламент (EИО, Eвратом) № 1182/71, когато последният ден от даден период е официален празничен ден, неделя или събота, периодът изтича в края на последния час на следващия работен ден. Може да не е в интерес на операторите, тази разпоредба да бъде прилагана по отношение на договорите за складиране, тъй като в резултат на това може да се получи неравноправно третиране, когато последните дни на складиране са отложени. Следователно трябва да бъде предвидена дерогация от тази разпоредба при определяне на последния ден на складиране по договора.

(40) За да се гарантира, че системата на договори има ефект върху пазарните цени, договори следва да се сключват само за значителни количества.

(41) Помощта, отпускана за складиране, следва да бъде ограничена до продукти, които имат ефект върху пазарните цени. Съответно, за предоставяне на помощ следва да отговарят се само продукти в насипно състояние. По същата причина договорите следва да се отнасят само до продукти с достатъчно високо качество. В случая с трапезните вина, договорите следва да се отнасят за вино в напреднал стадий на производство, но трябва да има възможност през договорния период да се извършат всякакви енологични обработки, необходими за осигуряване запазването на продукта.

(42) За да се насърчи подобряване на качеството, следва да бъде фиксирано минималното алкохолно съдържание на виното и на мъстта, които отговарят на изискванията за прилагане на мерки по складиране. За същата цел следва да е възможно да се приемат по-строги изисквания за трапезните вина, за които са сключени договори за складиране на база качеството на реколтата.

(43) За да се избегне злоупотреба със системата, трапезни вина, които са били складирани по договор, не могат да бъдат в последствие признати като качествени вина, произведени в определен район.

(44) За да се предотврати възможността продукти, за които е сключен договор, да оказват влияние върху конюнктурата на пазара, търговията и определени подготвителни действия за нея следва да бъдат забранени през периода на действие на договора за складиране.

(45) Съгласно трето тире на член 26, параграф 1 от Регламент (ЕО) № 1493/1999 могат да бъдат приети правила, разрешаващи гроздова мъст, за която е сключен дългосрочен договор, да бъде преработена в концентрирана гроздова мъст или в концентрирана ректифицирана гроздова мъст по време на действието на договора. Тъй като подобна преработка е нормална операция, тя следва да бъде разрешена постоянно.

(46) Интервенционните агенции следва да бъдат уведомени когато гроздовата мъст, предмет на договор за складиране, е преработена, така че те да могат да извършат необходимите проверки.

(47) Преработката на гроздова мъст в концентрирана гроздова мъст и ректифицирана гроздова мъст намалява обема на продукта при складирането му и като последица от това води до снижаване на складовите разходи. Тъй като обаче полученият продукт има по-висока стойност, намалението на складовите разходи се компенсира от покачване на лихвата. Следователно е оправдано в случаи, при които продуктът е преработен по време на складиране, помощта да остане за целия период на действие на договора в рамките на изчисления размер на базата на количеството гроздова мъст, посочено в договора преди преработката му. Нещо повече, получените продукти трябва да имат характеристиките, изисквани от правилата на Общността.

(48) Размерът на помощта за частно складиране следва да държи сметка за разходите за техническо складиране и за лихвата. Разходите за техническо складиране се различават в зависимост от вида на продукта, докато размерът на лихвата зависи от стойността на продукта. Съответно, за улеснение при администрирането, размерът на помощта на хектолитър на ден следва да бъде фиксиран за отделните групи трапезни вина и мъст. Съгласно член 25, параграф 4 от Регламент (ЕО) № 1493/1999, размерът на помощта за концентрирана гроздова мъст следва да бъде 1,5 пъти по-висок от този за гроздова мъст. Фиксираният в настоящия регламент размер обаче може да бъде променен, за да се вземат под внимание значителните колебания в пазарните цени или процента на лихвата.

(49) Трябва също така да бъде възможно съкращаването на периода на складиране в случаи, в които продуктите са предназначени за износ, след напускането на склада. Доказателство за това, че продуктите са били изнесени, следва да се представи по същия начин, както за възстановяванията в съответствие с Регламент (ЕО) № 800/1999 на Комисията oт 15 април 1999 г. за установяване на общи подробни правила за прилагане на режима на възстановяванията при износ на земеделски продукти (2).

(50) За да се гарантира ефективността на тази система, като същевременно се вземат под внимание административните изисквания на интервенционните агенции, следва да бъде приет срок за плащането на помощта. В случаите на дългосрочни договори обаче, за да се подпомогне посрещането на текущите разходи на съответния производител, държавите-членки следва да бъдат упълномощени да въведат схема за авансово плащане, включваща внасянето на подходящи гаранции.

(51) Когато даден договор за складиране на трапезно вино изтича, производителите могат, при съответно искане, да сключат нов договор, като се използват опростени формалности, при положение че са удовлетворени условията за сключването на нов договор за същия продукт.

(52) Пазарът на мъст и концентрирана мъст за производство на гроздов сок се разширява и за да се насърчи употребата на гроздови продукти за цели, различни от винопроизводството, следва да се даде разрешение, мъст и концентрирана мъст, за които са сключени договори за складиране и които са предназначени за производство на гроздов сок, след изтичане на петия месец на договора да бъдат продавани само след уведомление от страна на производителя до интервенционната агенция. Същата тази възможност следва да се приложи и за насърчаване износа на тези продукти.

(53) Продуктите, които могат да бъдат получени чрез дестилация, следва да бъдат определени и по-специално следва да бъдат установени минималните качествени изисквания по отношение на неутрален алкохол. При определяне на тези изисквания следва да бъде взет под внимание технологичният прогрес, както и необходимостта да се гарантира, че произведеният алкохол може да бъде продаван нормално на пазара за различни цели.

(54) Проверките на продукти, предназначени за дестилация, следва да бъдат засилени.

(55) В случай на дестилация по членове 29 и 30 от Регламент (ЕО) № 1493/1999, от производителите следва да се изисква да сключват договори за доставка с дестилатори, които да са одобрени от интервенционна агенция, така че операциите да могат да бъдат наблюдавани и спазването на задълженията от страна на двете страни по договора да може да бъде проверявано. При такава система количественият ефект от операциите за дестилация върху пазара може да бъде наблюдаван от близо. Системата на договори обаче се нуждае от приспособяване, за да вземе под внимание фактът, че някои производители желаят да предоставят дестилацията на дестилатори по занятие, докато други сами притежават дестилационни съоръжения.

(56) Необходими са специфични правила, за да се гарантира, че доставеното вино за една от възможните операции за дестилация е от собственото производство на производителя. За тази цел от такива производители следва да се изисква да представят доказателство, че те фактически са произвели и държат виното, предназначено да бъде доставено. Необходими са също така правила, за да се гарантира, че съществените елементи на договорите за дестилиране са адекватно проверени.

(57) Опитът показва, че следва да бъде разрешен определен толеранс при количеството и действителното алкохолно съдържание на виното, за което са сключени договори за доставка.

(58) Следва да бъдат определени срокове за изплащане на помощи на дестилаторите от интервенционните агенции. Следва също така да има възможност, помощта да бъде изплащана на дестилаторите авансово. Необходима е система от гаранции, за да се гарантира, че интервенционната агенция не е изложена на неоправдани рискове.

(59) В случай на дестилация по членове 27 и 28 от Регламент (ЕО) № 1493/1999 опитът показва, чe не винаги е лесно за производителите да пресметнат точно количествата на продуктите, които се изисква от тях да доставят в изпълнение на своите задължения. Когато производители са доставили почти целите количества, изисквани преди изтичането на периода за доставка и имат да извършат само още някои малки доставки, наложената санкция не следва да превишава пропорционално извършеното нарушение. Следователно за такива производители следва да бъде счетено, че са изпълнили своите задължения в рамките на срока, при условие че те доставят останалите непредадени количества.

(60) Дестилацията по членове 27 и 28 от Регламент (ЕО) № 1493/1999 играе жизнено важна роля при постигането на баланса на пазара на трапезно вино и индиректно помага за приспособяване на лозарския потенциал към изискванията. Задължителната дестилация трябва следователно да бъде наложена много стриктно и всички лица, които имат задължението да дестилират, трябва действително да доставят изискваните количества за дестилация. В някои случаи изключването от прилагането на интервенционни мерки не е достатъчен стимул, за да се гарантира, че лицата, задължени да дестилират, изпълняват задълженията си. Следователно са необходими допълнителни мерки на Общността по отношение на производители, които не успеят да изпълнят своите задължения в рамките на разрешения срок, но които действително ги изпълнят преди друга определена дата.

(61) Различните операции за дестилация на вино могат да дадат като резултат неутрален алкохол, както е определен в приложението към настоящия регламент на базата на критерии, отнасящи се до неговото съдържание. Следва да бъдат приети общностни методи за анализ, за да се гарантира, че тези критерии са спазени.

(62) Тези методи трябва да бъдат задължителни за всички търговски операции и процедури за проверка. С оглед на ограничените търговски средства следва да бъде разрешен малък брой от обичайните процедури, така че съответните елементи, предмет на проверка, да бъдат определени бързо и достатъчно надеждно.

(63) Общностните методи за анализ следва да бъдат общопризнати методи и да се прилагат по един и същи начин.

(64) За да е сигурно, че получените резултати чрез прилагане на методите за анализ, посочени в Регламент (ЕО) № 1493/1999 са съпоставими, трябва да бъдат определени условията, отнасящи се до повторяемост и възпроизводимост на получени резултати при използването на тези методи.

(65) Изкупната цена при доставка на вино следва да се прилага франко помещенията на дестилатора. В някои случаи дестилаторът осигурява транспорт по практически съображения. В други случаи, за да не се нарушава тази практика, която често е необходима, транспортните разходи в такива случаи следва да се приспаднат от изкупната цена.

(66) Задължението да се извършва дестилация представлява значителна тежест за отделни производители, които произвеждат само малко количество вино. Разходите, които такива производители се налага да понесат за транспортиране на своите гроздови джибри и винена утайка за дестилиране биха били извън всякакви пропорции спрямо дохода, който те биха очаквали да получат за дестилирания от тях алкохол. Следователно следва да им се разреши да не извършват доставки.

(67) За тази част от произведеното от тях вино, действително доставено за дестилация по член 28 от Регламент (ЕО) № 1493/1999, от производителите следва да се изисква да доставят само вторични продукти от винификацията за дестилация по член 27 от цитирания регламент.

(68) Задължението да се дестилират вторични продукти е една непропороционална тежест за някои производители на малки количества в определени лозарски райони. По молба на техните държави-членки, на такива производители следва да се разреши да изтеглят своите вторични продукти под контрол, вместо да ги доставят за дестилация.

(69) Производители, които доставят гроздови джибри за производство на еноцианин, по принцип доставят неферментирали гроздови джибри. Процесът, чрез който еноцианинът се извлича от такива джибри, ги прави неподходящи за ферментация и дестилация след това. Следователно тези производители следва да бъдат освободени от задължението да дестилират в съотношение, което е равно на количеството на гроздови джибри, които те доставят за такова производство.

(70) Когато вино, доставено за дестилация, се използва за производство на винен оцет, алкохолното съдържание, доставено на интервенционните агенции е вероятно да бъде намалено. Следователно производителите следва да бъдат освободени от задължението си да дестилират, когато доставят виното на индустрията, произвеждаща оцет, което вино те са получили и което в друг случай би било необходимо да допълни количеството за задължителна дестилация.

(71) В случаите, когато вторичните продукти от винификацията са изтеглени под контрол съгласно разпоредбите на член 27, параграфи 7 и 8 от Регламент (ЕО) № 1493/1999, всички такива вторични продукти трябва да бъдат изтеглени до края на лозарската година, в която те са били произведени. За тази цел е необходимо въвеждането на подходяща система за контрол, която няма да доведе в резултат до непропорционално високи административни разходи, особено в държави-членки, чието винопроизводство е много малко.

(72) При администрирането на доказателствата, че гроздови джибри, винена утайка и вино са били доставени на даден дестилатор, следва да прави разлика дали дестилаторът е установен в същата държава-членка, както производителят, или е в друга държава-членка.

(73) Съгласно разпоредбите на член 27, параграф 11 и член 28, параграф 5 от Регламент (ЕО) № 1493/1999, дестилаторите могат да изберат да получат помощ за продукта, който трябва да се дестилира, или да доставят получения от дестилацията продукт на интервенционната агенция. Размерът на помощта следва да е фиксиран на базата на пазарната цена за различните продукти, които могат да се получат чрез дестилация.

(74) За да се ползват от помощта, заинтересованите лица трябва да подадат заявление, придружено от определени документи. Видът и броят на изискваните документи трябва да отразява различията между вино и винена утайка, от една страна, и гроздовите джибри, от друга страна. За да се гарантира, че системата функционира еднакво във всички държави-членки, заявленията следва да се подават и помощ да бъде изплащана на дестилаторите в рамките на срокове, които следва да бъдат определени. Пропорционални плщания следва да бъдат направени за дестилатори, които, въпреки че са изпълнили своите основни задължения, са закъснели с представянето на доказателство за това.

(75) Когато се фиксира цената, която трябва да бъде платена от интервенционните агенции за доставените им продукти, следва да се вземе предвид средният разход за транспортиране и дестилиране на съответните продукти.

(76) Следва да бъде определена единна фиксирана цена за продуктите, доставени на интервенционни агенции във връзка с дестилиране съгласно разпоредбите на член 27 от Регламент (ЕО) № 1493/1999, независимо от произхода на суровините.

(77) В някои региони на Общността съотношението между количествата гроздови джибри и тези на вино и винена утайка е такова, че средните разходи за дестилация се различават от тези, използвани за изчисляване на фиксираната цена. Такава ситуация прави или може да направи икономически невъзможно в някои от тези региони да се постигне целта, търсена чрез задължителната дестилация на вторичните продукти от винификацията. Следователно следва да бъдат определени диференцирани цени в съответствие със суровината за получения чрез дестилация продукт едновременно с определянето на фиксираната цена, като се остави на държавите-членки да решат дали такива диференцирани цени следва да бъдат прилагани в региони, където приложението на фиксираната цена би довело до трудностите, описани по-горе.

(78) Прибягването до тази възможност не би трябвало да увеличи понесените от интервенционната агенция разходи и оттам тези на ФЕОГА. Следователно диференцираните цени в съответствие с произхода на алкохола следва да бъдат отнесени към фиксираната цена по такъв начин, че средно претеглената цена на диференцираните цени да не надхвърля фиксираната цена.

(79) При липса на организиран пазар за етилов алкохол в Общността интервенционните агенции, отговорни за търговията с алкохола, който те са задължени да приемат след осъществяването на дестилацията съгласно разпоредбите на членове 27 и 28 от Регламент (ЕО) № 1493/1999, трябва да го препродадат на по-ниска от изкупната цена. Разликата между изкупната цена и продажната цена за такъв алкохол следва да се поеме от ФЕОГА, секция „Гарантиране“, в рамките на фиксирана сума.

(80) Член 29 от Регламент (ЕО) № 1493/1999 предвижда чрез дестилацията да се поддържа равновесието на пазара на вино и като следствие да се облекчи продължаването на доставките на винен дестилат за част от сектора на алкохола за консумация. За да се отчете наличието на излишъци в края на годината, тази мярка следва да влиза в сила от 1 септември на всяка лозарска година.

(81) Тъй като Комисията е отговорна за организирането на продажбата на определени видове винен алкохол, тя се нуждае от по-детайлна информация за сделките, извършвани на пазара на алкохол. Информацията, която държавите-членки изпращат на Комисията относно алкохола, получен в резултат на задължителната дестилация, следователно следва да бъде разширена, за да обхване алкохола, получен от доброволна дестилация, съхраняван от интервенционните агенции.

(82) Изискваните характеристики на продуктите, които могат да бъдат доставяни за дестилация, следва да бъдат определени с по-големи подробности.

(83) Продуктите, внасяни в дестилерии, следва да бъдат подложени на физически проверки, при използване на процедури, които осигуряват адекватна представителност.

(84) Последствията за производители, които не спазват задълженията си, следва да бъдат определени. Комисията обаче следва да приеме правила за предоставянето на помощта на дестилатори, които не са спазили определени административни срокове, по-специално за да се вземе предвид принципът на пропорционалността.

(85) Необходими са правила за обхващане на случаите на непреодолима сила, които могат да попречат дестилацията да се осъществи така, както е планирана.

(86) За да се осигури подходящ контрол на дестилационните операции, дестилаторите следва да са предмет на система на одобрение.

(87) За да се вземе под внимание действителната ситуация на пазара на вина за дестилиране, както на дестилаторите, така и на производителите на подсилени вина следва да им бъде разрешено да подсилват такива вина за дестилиране и да се предвиди подходящото адаптиране на общия режим.

(88) Държавите-членки следва да са в състояние да ограничат местата, на които вино може да бъде подсилвано за дестилация, така че да осигурят най-подходяща форма за контрол.

(89) Необходими са подробни правила за плащане на изкупната цена за вино, плащане на помощ на производителите на подсилени вина, авансово плащане на помощта и за внасяне и освобождаването на гаранциите.

(90) Тъй като добавянето на индикатор към вино за дестилация е един ефективен метод за осъществяване на контрол, следва да се предвиди, присъствието на такъв индикатор да не може да възпрепятства свободното движение на такова вино или на продуктите, получени от него.

(91) За да се вземе пред вид начинът, по който продуктите се транспортират към дестилаторите в някои държави-членки, особено където става въпрос за малки количества, държавите-членки следва да бъдат упълномощени да разрешават те да бъдат транспортирани в насипно състояние.

(92) В случая, предвиден в член 32 от Регламент (ЕО) № 1493/1999, за някои видове дестилация изкупната цена за вино следва да бъде намалена, когато производителите са повишили алкохолното съдържание чрез добавяне на захароза или концентрирана гроздова мъст, за които те или са получили, или са подали заявление за помощ съгласно разпоредбите на член 34 от цитирания регламент.

(93) Много е трудно да се свърже повишението на алкохолното съдържание, получено от всеки производител, с доставеното вино за дестилация. Определянето точно на икономическото предимство за всеки производител следователно изисква една огромна по размер административна работа, водеща до забавяне изплащането на помощта и засягаща цялата интервенционна система. Изкупната цена следователно следва да бъде намалена на базата на средното увеличение на естественото алкохолно съдържание във всяка лозарска зона. За да се избегне огромният размер административна работа, необходима за проверка на увеличеното алкохолно съдържание за всеки производител, изкупната цена за такова вино, доставено за дестилиране, следва да бъде намалена с фиксирана сума за всяка зона или част от зона.

(94) Справедливо е производителите да получат пълната цена, ако те не са повишили алкохолното съдържание на никоя част от своето производство на трапезно вино чрез добавка на захароза или на концентрирана гроздова мъст, за което са получили помощ по член 34 от Регламент (ЕО) № 1493/1999. Освен това на производители, които са увеличили алкохолното съдържание на по-малко количество от своята продукция, отколкото количеството, което те са доставили за дестилиране, следва да им бъде платена пълната цена за разликата между обогатеното количество и доставеното количество.

(95) Помощта за продукта, получен чрез дестилация, и цената на продуктите, приети от интервенционната агенция за извършване на дестилация съгласно член 28 от Регламент (ЕО) № 1493/1999, трябва да бъде пригодена, така че да вземе под внимание намаляването на изкупната цена за виното.

(96) Характеристика на пазара на алкохол в Общността е съществуването на запаси, формирани в резултат на интервенция, извършена съгласно членове 27, 28 и 30 от Регламент (ЕО) № 1493/1999 (3).

(97) Необходими са специфични подробни правила за такива тръжни процедури, така че да се гарантира еднаквото третиране на купувачите.

(98) Тези запаси от алкохол могат да бъдат разпродадени чрез три различни вида тръжни процедури, видът на които зависи от приложението и от предназначението на алкохола и от количеството алкохол при 100 об. %, предмет на тръжната процедура.

(99) Тъй като целта на тръжните процедури е да се получи най-благоприятната цена, когато Комисията реши да продава чрез тръжна процедура, възлагането следва да бъде в полза на участника в търга, предлагащ най-високата цена. Необходими са също така правила за случаите, когато няколко участника в търга за една и съща партида предлагат една и съща цена.

(100) Оферти за обем до 5 000 хектолитра следва да бъдат допустими при определени условия, така че новите приложения на алкохола да могат да бъдат изпитвани в среден промишлен мащаб, с което да се подпомогне развитието в дългосрочен план на пазари за значителни количества алкохол от Общността, без да се разстройва пазарът на спиртните напитки.

(101) Необходимо е да се определи кои форми на преработка в стоки, изнесени в рамките на режима за активно усъвършенстване, могат да бъдат считани като предназначени за реална промишлена употреба.

(102) За да се гарантира, че алкохолът, продаден чрез такива тръжни процедури, действително е употребен за цели, които вероятно няма да разстроят пазара на алкохол, офертите трябва да дават точно указание за предназначената употреба.

(103) На участниците в търга следва да бъде разрешено да представят само една оферта за участие в търг за даден вид алкохол, вид крайната употреба и тръжната процедура. Следва да бъдат уточнени правните последици за участници в търг с повече от една оферта.

(104) За да не се повлиява конкуренцията с продукти, които алкохолът може да замести, Комисията следва да бъде свободна да не приключи търга с възлагане.

(105) За да могат да бъдат удовлетворени възможно най-голям брой подадени тръжни оферти, при които предложените цени се смятат за задоволителни и предложените видове крайна употреба са подходящи за развитие на нови промишлени приложения на продукта, следва да е възможно, в рамките на определени граници, на такива участници в търга, които са подали такива оферти, да бъде възложена една заместваща партида. Такава процедура може да увеличи продажбите на алкохол на Общността и по този начин да намали запасите, които в противен случай би трябвало да се управляват при високи разходи за бюджета.

(106) Независимо от рамките на толеранса относно цялото количество алкохол, предложено за продажба чрез търг, цената, която трябва да бъде платена, преди да бъде издадена заповед за вдигане, следва да бъде изчислена на базата на количеството алкохол при 100 об. %, определени до най-близкия хектолитър.

(107) Редовни тръжни процедури следва да се провеждат за износ на алкохола, присъден с местоназначение страните от Карибите за крайна употреба в сектора на горивата, така че да се осигури на тези страни непрекъснатост на доставките. Опитът показва, че тази възможност за пласмент не е вероятно да разстрои пазара и предоставя важна пазарна възможност.

(108) Размерът на партидите, представени за продажба чрез търг за износ към страните от Карибския басейн, следва да бъде обвързан с нормалния капацитет на морския транспорт, като по този начин намалява разходите на съответните търговци за осигуряване на гаранции за изпълнение на задълженията. Следва да бъдат съответно уточнени сроковете, определени за вдигане на продадения на търга алкохол.

(109) Публичните продажби на алкохол от винен произход за употреба като гориво в рамките на Общността следва да бъдат обект на определени условия, така че да се осигурят до известна степен предприятията с доставки и да се вземат предвид разходите за инвестиции в преработващия завод, необходими за тази специфична употреба, без обаче да се спира физическото прехвърляне на предложения за продажба алкохол.

(110) Следва да бъде уточнено, че публични продажби от този тип следва да включват няколко партиди алкохол, когато големи количества се отделят за такива публични продажби, и че алкохолът в съответните цистерни не може повече да бъде физически прехвърлян, докато не бъде издадена заповед за вдигането му.

(111) В случай на продажба чрез търг или публична продажба за употреба като гориво, тъй като физическото вдигане и преработката на алкохола трябва да се извършат за период от няколко години, цената на хектолитър алкохол при 100 об. %, предложена от спечелилия търга участник, следва да бъде адаптирана на всеки три месеца чрез прилагане на коефициент, посочен в съответното обявление за търг, така че цените, платени за възложения алкохол, да следват по-точно колебанието на цените на горивата на международните пазари.

(112) С оглед на размера на някои от цистерните, в които се складира част от получения чрез задължителна дестилация алкохол, както и на значителната продължителност време, през което остава складирана част от този алкохол, е невъзможно на практика да се знае точно какво количество алкохол за търговия се съдържа в определени цистерни в складовете.

(113) В такива случаи всяка тръжна процедура, отнасяща се до количество търгуван алкохол, възлизащо на между 99 и 101 % oт количеството алкохол, първоначално пуснато за продажба, следва да бъде считана за извършена.

(114) Декларациите на участниците в търга за отказ от всички претенции по отношение на качеството и характеристиките на възложения им в резултат на търга алкохол, не следва да бъдат тълкувани разширено за скрити дефекти, които поради тяхната природа не биха могли да бъдат открити от тях предварително и които правят алкохола негоден за предназначената употреба.

(115) Алкохол, резервиран за определени продажби чрез търг, следва да бъде денатуриран, когато това е подходящо, за да се избегне употребата му за други цели. Количеството алкохол, предоставено в такива случаи, следва да бъде денатурирано чрез добавка на бензин.

(116) Следва да бъде въведена система от гаранции, за да се гарантира, че тръжните процедури са извършени правилно и че алкохолът действително е употребен за целите, предвидени във връзка със съответния търг. Гаранциите следва да бъдат определени на равнище, което би предпазило от всякаква употреба, несъответстваща на целите на тръжната процедура, което би могло да причини нарушение на равновесието на пазара на алкохол и спиртни напитки в Общността в съответствие с член 31 от Регламент (ЕО) № 1493/1999. Следва да се вземат предвид правилата, установени с Регламент (EИO) № 2220/85 на Комисията oт 22 юли 1985 г. за определяне на общи подробни правила за прилагането на системата от гаранции за селскостопанските продукти, който се отнася и до виното. Следователно следва да бъдат определени основните изисквания за задълженията, за които следва да се внесе гаранция.

(117) Могат да се възникнат загуби, когато алкохолът се транспортира по суша или море и се преработва преди крайната употреба. Следва да се вземат под внимание съответните технически стандарти за оценка на промените в обема на алкохола, вписан при натоварване и разтоварване и за всяка категория загуба следва да бъдат определени специфични допустими граници.

(118) Следва да бъдат определени максимални допустими граници за загуба на алкохол, дължаща се на комбиниран сухоземен и морски транспорт във връзка с провеждане на тръжна процедура за износ на алкохол, който да бъде преработен в трети страни, представляващ предмет на настоящия регламент. По-високи допустими граници следва също да бъдат определени при загуби на алкохол, дължащи се на операциите по преработка в такива трети страни чрез сравняване с подобни операции в Общността, като се вземат предвид условията за извършване на операциите, климатичните и други условия и фактът, че някои видове оборудване са по-малко ефективни в някои трети страни.

(119) При загуби, надхвърлящи установените допустими граници, следва да бъдат прилагани санкции чрез задържане на фиксирана сума от гаранцията за изпълнение, покриваща цената на доставения в интервенционната агенция алкохол в рамките на дестилацията, предвидена в членове 27, 28 и 30 от Регламент (ЕО) № 1493/1999. Част от внесената гаранция за изпълнение следва да бъде освободена само след като участникът, спечелил търга, е представил доказателство относно всички загуби, отнасящи се до съответния търг, с цел да се разполага с достатъчна сума от гаранцията, за да се санкционират нерегламентираните количествени загуби на алкохол.

(120) Някои видове крайна употреба, предвидени за алкохол, предмет на тръжна процедура, изискват целия или част от предоставения алкохол да бъде преработен в ректифициран алкохол. Някои от предвидените видове употреба за продадения алкохол изискват предварителна ректификация или дехидратация, при които също се произвежда алкохол не добър вкус, негоден за предварително предвидената от тези тръжни процедури употреба. Ако случаят е такъв, следва да бъдат изменени условията, при които могат да бъдат освободени гаранциите за изпълнение.

(121) Проверките, извършвани с цел установяване дали алкохолът е употребен за определената цел за съответния търг, следва да включват най-малко проверки, еквивалентни на прилаганите спрямо контрола на произведения в Общността алкохол. За целите на проверките относно спазване на определената употреба или предназначение може да бъде използувана международно дружество за контрол, което да провери дали възложеният при търга договор се изпълнява надлежно. В съответствие с укрепването и развитието на вътрешния пазар физическите проверки следва да бъдат изпълнявани на мястото на експедиция или в местоназначението на транспортната операция за доставка на алкохола.

(122) Мерките, предвидени в настоящия регламент, са в съответствие със становищто на Управителния комитет по виното,

ПРИЕ НАСТОЯЩИЯ РЕГЛАМЕНТ:

Член 1

Цел

Дял III на Регламент (ЕО) № 1493/1999 и настоящият регламент определят правилата на Общността, приложими към пазарните механизми на пазара на виното.

Настоящият регламент определя подробни правила за прилагане на Регламент (ЕО) № 1493/1999, по-специално по отношение на отпускането на помощ за употребата на грозде, гроздова мъст и концентрирана гроздова мъст (дял I), помощ за частно складиране (дял II) и дестилация (дял III).

Член 2

Общи разпоредби

1. Държавите-членки могат да установят, че операторите, започващи своята дейност за първи път през дадена лозарска година имат право на помощ съгласно настоящия регламент само за продукти, които са резултат от преработка на тяхно собствено производство на грозде.

2. Без да се засягат разпоредбите на член 30 от настоящия регламент, оператори, за които са съществували задълженията, посочени в членове 27 и 28 от Регламент (ЕО) № 1493/1999, през предходната лозарска година, отговарят на изискванията за прилагане на предвидените в настоящия регламент мерки само след като представят доказателство, че са изпълнили своите задължения по отношение на доставката или изтеглянето под контрол през съответната лозарска година.

ДЯЛ I

ПОМОЩ, ПРЕДОСТАВЯНА ЗА УПОТРЕБА НА ГРОЗДЕ, ГРОЗДОВА МЪСТ, КОНЦЕНТРИРАНА ГРОЗДОВА МЪСТ ИЛИ КОНЦЕНТРИРАНА РЕКТИФИЦИРАНА ГРОЗДОВА МЪСТ

ГЛАВА I

ПРОИЗВОДСТВО НА ГРОЗДОВ СОК

Член 3

Цел на помощта

1. Настоящата глава определя подробни правила за прилагането на схема за отпускането на помощта, въведена с член 35, параграф 1, буква a) от Регламент (ЕО) № 1493/1999. Помощта се отпуска на преработвателите:

a) които сами са производители или групи от производители и които преработват или са преработили за своя сметка гроздето, което са събрали, гроздова мъст или концентрирана гроздова мъст, получена изцяло от тяхна собствена реколта грозде, в гроздов сок или други хранителни продукти, произведени от такъв гроздов сок; или

б) които купуват от производители или групи от производители, директно или индиректно, грозде, произведено в Общността или гроздова мъст или концентрирана гроздова мъст с цел тяхната преработка в гроздов сок или други хранителни продукти, произведени от такъв гроздов сок.

Употребените суровини трябва да бъдат получени изключително от грозде, произведено в Общността.

2. Към момента, в който се използва за производство на хранителни продукти, гроздовият сок трябва да е съобразен с изискванията на Директива 93/77/EИО на Съвета.

Член 4

Размер на помощта

Помощта, отпускана за употреба на грозде, гроздова мъст и концентрирана гроздова мъст съгласно член 35 от Регламент (ЕО) № 1493/1999 се фиксира в следните размери:

a) Грозде (за 100 килограма): 4 952 EUR

б) Гроздова мъст (на хектолитър):6 193 EUR

в) Концентрирана гроздова мъст (на хектолитър): 21,65521 655 EUR

Член 5

Технически изисквания за преработка

Продуктите, посочени в член 4, параграф 1 от настоящия регламент трябва да бъдат здрави и с добро търговско качество и подходящи за преработка в гроздов сок. Гроздовата мъст и получената от използваното грозде мъст трябва да имат плътност при 20 °C между 1,055 и 1,100 грама на кубичен сантиметър.

Член 6

Aдминистративни правила, приложими към преработвателите

1. Преработватели, които предприемат операции по преработка през цялата лозарска година и които желаят да получат помощ по член 35, параграф 1, буква a) от Регламент (EO) № 1493/1999, представят план на компетентните органи на държавата-членка, в която се осъществява преработката, преди започването на лозарска година или когато произвеждат гроздов сок за първи път – преди започване на такова производство. Планът включва най-малко следната информация:

a) тяхното име или фирма и адрес;

б) следната техническа информация: i) тип суровини (грозде, гроздова мъст или концентрирана гроздова мъст); ii) мястото, където е складирана гроздовата мъст или концентрираната гроздова мъст, предназначена за преработка; iii) мястото, където ще бъде извършена преработката.

Държавите-членки могат да изискват представянето на тримесечни декларации и по-нататъшна информация за целите на контрола.

2. Преработватели, които извършват преработвателни операции на точно определени дати и желаят да получат помощ по член 35, параграф 1, буква a) от Регламент (EO) № 1493/1999, подават писмена декларация до компетентния орган най-малко три работни дни преди започването на тези операции, съдържащи по-специално:

a) информацията, изисквана по букви a) и б) от параграф 1 от настоящия член;

б) лозарската зона, от която са били получени суровините, в съответствие с класификацията в приложение III към Регламент (ЕО) № 1493/1999;

в) следната техническа информация: i) количеството (в 100 килограма за грозде или в хектолитри за гроздова мъст или концентрирана гроздова мъст); ii) плътност, в случая на гроздова мъст или концентрирана гроздова мъст; iii) датата на започване и вероятното времетраене на операциите по преработка.

Декларацията се отнася за минимално количество от:

a) 1 300 kg за грозде;

б) 10 хектолитра за гроздова мъст;

в) 3 хектолитра за концентрирана гроздова мъст.

Държавите-членки могат да изискат допълнителна информация с оглед идентификацията на продукта.

3. Преработватели, които не употребяват повече от 50 тона грозде, 800 хл гроздова мъст или 150 хл концентрирана гроздова мъст, за да произвеждат гроздов сок, всяка лозарска година подават декларация до компетентните органи в началото на съответната лозарска година, съдържаща изискваната информация по букви a) и б) от параграф 1 от настоящия член. От тях не трябва да се изисква да представят останалите декларации, посочени в параграфи 1 и 2 от настоящия член.

4. Декларациите и програмите, посочени в параграфи 1, 2 и 3, се подават най-малко в две копия, най-малко едно от които се връща на преработвателя, надлежно подпечатано от компетентния орган.

5. Преработвателите водят отчетност за стокова наличност, съдържаща по-специално следната информация, взета от придружителните документи или регистрите, посочени в член 70 от Регламент (EO) № 1493/1999:

a) количествата, плътността и лозарската зона на произход на суровините, постъпващи в техните помещения всеки ден и, където е приложимо – името и адреса на продавача/продавачите;

б) количествата и плътност на употребяваните суровини за всеки ден;

в) количествата гроздов сок, получени всеки ден след преработката;

г) количеството гроздов сок, напускащо техните помещения всеки ден, както и името и адреса на получателя) получателите.

Когато производителите извършват сами една от операциите, посочени в член 7, параграф 1 от настоящия регламент, в своите помещения за производство на сок, при възможно смесване на сока с други продукти, не се изисква информацията, посочена в буква г) на предходната алинея. В такива случаи отчетността показва допълнително количеството гроздов сок, пакетиран всеки ден.

6. Документите в подкрепа на отчетността, посочени в параграф 5, трябва да бъдат предоставяни на контролните органи при всяка проверка.

Член 7

Aдминистративни правила, приложими към потребители

1. За целите на настоящия член „потребител“ означава всички оператори, различни от преработватели на гроздов сок, които извършват една от следните операции: бутилиране, пакетиране или представяне, приготвяне на хранителни продукти чрез смесване на гроздов сок с други продукти или складиране с оглед продажба на едно или повече предприятия, отговорни за извършване на операциите, посочени по-горе.

2. Когато преработвателите не извършват сами операциите, посочени в параграф 1, те посочват в придружителните документи, посочени в член 70, параграф 1 от Регламент (EO) № 1493/1999 дали вече са подали или възнамеряват да подадат заявление за отпускане на помощ за производство на гроздов сок съгласно настоящия регламент.

3. Когато преработвателите експедират гроздовия сок до потребител в рамките на Общността, възнамеряващ да го складира преди бутилиране или употреба при производството на други хранителни продукти:

a) складиращото предприятие изпраща придружителните документи за гроздовия сок на компетентния орган в мястото на разтоварване не по-късно от 15 дни след получаване на продукта;

б) компетентният орган подпечатва придружителния документ, посочен в буква a) само след проверка, че количество, най-малко еквивалентно на това на съответната пратка, е било експедирано с подходящ придружителен документ за бутилиращо предприятие или предприятие, произвеждащо хранителни продукти, посочени в настояшия регламент, и е било получено от този потребител.

Ако изискванията, посочени в буква б), са били изпълнени и след като придружителният документ е бил получен, компетентният орган на мястото на разтоварване връща копието на придружителния документ, посочен в буква a), надлежно подпечатан, на преработвателя/получателя на съответния гроздов сок.

4. Когато преработватели експедират гроздовия сок на потребител в рамките на Общността, който го бутилира, последният изпраща копие от придружителния документ на компетентния орган на мястото на разтоварване не по-късно от 15 дни след получаване на продукта.

Не по-късно от 30 след получаване на копието от придружителния документ компетентният орган на мястото на разтоварване го връща, надлежно подпечатан, на преработвателя) получателя на съответния гроздов сок.

Когато обаче преработватели или потребители, които бутилират сок, изискват това, компетентният орган или оправомощен отдел на мястото на разтоварване връща придружителния документ, надлежно подпечатан, директно на тях.

5. Когато преработватели експедират гроздовия сок на потребител в рамките на Общността, произвеждащ други хранителни продукти на основата на този сок,

а) производителят на тези продукти изпраща документа, придружаващ гроздовия сок, на компетентния орган не по късно от 15 дни след получаване на продукта;

б) компетентният орган подпечатва придружителния документ, посочен в буква a) само ако има достатъчно сигурност, че гроздовият сок е фактически предназначен за производство на съответните хранителни продукти

При условие че такава сигурност съществува, компетентният орган на мястото на разтоварване връща копието на придружителния документ, посочен в настоящия параграф, надлежно подпечатано, на преработвателя/получателя на съответния гроздов сок не по-късно от 30 дни след получаването му.

6. В случаите, посочени в настоящия член, потребителите водят отчетност за стокова наличност, съдържаща по-специално:

a) количествата непакетиран гроздов сок, влизащи в техните помещения всеки ден и името и адреса на получателя/преработвателя;

б) количествата непакетиран гроздов сок, които напускат техните помещения всеки ден и името и адреса на получателя/получателите;

в) количествата гроздов сок и/или гроздов сок, смесен с други продукти, пакетирани всеки ден, като се посочва количеството на използвания гроздов сок за производство на съответните продукти.

7. Документите в подкрепа на отчетнността за стокова наличност, посочена в параграф 6 от настоящия член, трябва да бъдат предоставяни на контролните органи при всяка проверка.

Член 8

Заявления за отпускане на помощ

1. За да могат да отговарят на изискванията за отпускане на помощта, преработвателите, посочени в член 6, параграф 1 от настоящия регламент, подават едно или повече заявления за помощ до компетентните органи, не по-късно от шест месеца след края на лозарската година, заедно с:

а) копие от годишните или тримесечните декларации, с които разполагат, или обобщена справка за същите;

б) копие от отчетната документация, посочена в член 6, параграф 5 от настоящия регламент или обобщена справка за тази документация. Държавите-членки могат да изискват такива копия и обобщени справки да бъдат подпечатани от контролните органи.

2. За да могат да отговарят на условията за отпускане на помощта, преработвателите, посочени в член 6, параграф 2 от настоящия регламент, подават заявление за помощ до компетентния орган не по-късно от шест месеца след завършване на операциите по преработката, заедно с:

a) копие от декларацията, с която разполагат;

б) копие или обобщена справка за отчетната документация, посочена в член 6, параграф 5. Държавите-членки могат да изискват такива копия и обобщени справки да бъдат подпечатвани от контролния орган;

в) копие от придружителния документ при превоза на суровините до помещенията на преработвателя или обобщена справка за тези документи. Държавите-членки могат да изискват такива копия или обобщени справки да бъдат подпечатвани от контролните органи.

В заявленията за отпускане на помощ се посочва количеството действително преработена суровина и денят, в който са приключили операциите по преработката.

3. В допълнение, в рамките на шест месеца от деня, в който е поставен печатът, предвиден в член 7 от настоящия регламент, или от датата на износ на гроздовия сок, преработвателите представят, според случая:

а) копие от придружителния документ, подпечатан от компетентния орган, предвиден в член 7;

б) копие от придружителния документ, подпечатан с митнически печат, удостоверяващ износа.

4. Всички документи, които се изискват във връзка с отпускането на помощ, трябва да бъдат подадени не по-късно от шест месеца след подаването на заявлението за помощ. Ако те са подадени през шестте месеца, следващи този краен срок, помощта се намалява с 30 %. След тази дата не се плаща никаква помощ.

Член 9

Условия за предоставяне на помощта

1. С изключение на случаите на непреодолима сила, помощта се дължи само за количеството действително използвани суровини, непревишаващо следното съотношение между използвания продукт и получения гроздов сок:

a) 1,3 за грозде, в 100 kg на хектолитър;

б) 1,05 за мъст, в хектолитри на хектолитър;

в) 0,30 за концентрирана мъст, в хектолитри на хектолитър.

В случаите, когато полученият продукт е концентриран гроздов сок, тези съотношения се умножават по 5.

2. С изключение на случаите на непреодолима сила, ако преработвателите не изпълнят едно от задълженията, произтичащи от настоящия регламент, различно от задължението да преработват в гроздов сок суровините, което е предмет на тяхното заявление за помощ, помощта, която следва да се изплати, се намалява с фиксирана сума от компетентния орган в зависимост от сериозността на нарушението.

3. В случай на непреодолима сила, компетентният орган определя мерките, които счита за необходими предвид възникналите обстоятелства.

Член 10

Изплащане на помощта

Компетентният орган изплаща помощта за количеството действително преработени суровини не по-късно от три месеца след получаване на всички изискуеми документи, посочени в член 8, освен:

— в случаи на непреодолима сила,

— когато е започнало административно производство относно наличието на право за получаване на помощ. В такива случаи плащането се извършва, само ако е било признато наличието на право на помощ по отношение на заявителя.

Член 11

Авансови плащания

1. Преработвателите могат да поискат сума в размер на помощта, изчислена за суровините, да им бъде платена авансово, при условие че представят доказателство за това, че суровините са постъпили в техните помещения и че са внесли гаранция в полза на интервенционната агенция. Тази гаранция е равна на 120 % от посочената сума. В такива случаи придружителните документи, посочени в член 8, не е нужно да бъдат представяни на този етап.

Когато преработвателите представят няколко заявления за помощ съгласно настоящия регламент, компетентният орган или оправомощен за целта отдел могат да им разрешат да внесат една единствена гаранция. В такива случаи гаранцията трябва да съответства на 120 % от всички изчислени суми в съответствие с първа алинея.

2. Авансите, посочени в параграф 1, се плащат в рамките на три месеца от представянето на доказателство, че гаранцията е била внесена. Никакви аванси обаче не се плащат преди 1 януари на съответната лозарска година.

3. След като компетентният орган или оправомощен отдел е проверил всички документи, посочени в член 8 от настоящия регламент, гаранцията, посочена в параграф 1, се освобождава изцяло или частично, в зависимост от случая, в съответствие с процедурата, посочена в член 19 от Регламент (EИO) № 2220/85 на Комисията. С изключение на случаите на непреодолима сила гаранцията се задържа, когато използваното количество е по-малко от 95 % от количеството, за което е бил платен авансът.

Когато използваното количество е по-малко от 95 % от количеството, за което е бил платен авансът, преработвателят продължава да има право на помощ за действително преработеното количество.

Когато използваното количество е между 95 и 99,9 % от количеството, за което е бил платен авансът, гаранцията се задържа само за непреработеното през лозарската година количество.

ГЛАВА II

ПОМОЩ ЗА МЪСТ, ИЗПОЛЗВАНА ЗА ПОВИШАВАНЕ НА АЛКОХОЛНОТО СЪДЪРЖАНИЕ НА ЛОЗАРО-ВИНАРСКИ ПРОДУКТИ

Член 12

Цел на помощта

1. Помощта, посочена в член 34, параграф 1 от Регламент (EO) № 1493/1999, се отпуска на производители на трапезни вина или качествени вина, произведени в определен район, които използват концентрирана гроздова мъст или концентрирана ректифицирана гроздова мъст, произведена в Общността, за увеличаване на естественото алкохолно съдържание на продуктите, посочени в приложение V, буква В към Регламент (EO) № 1493/1999.

2. Чрез дерогация от параграф 1, в случай на количества от десет хектолитра или по-малко за една лозарска година, държавите-членки могат да решат да отпуснат помощта на производители на концентрирана гроздова мъст и концентрирана ректифицирана гроздова мъст, когато купувачите са индивидуални винопроизводители, използващи продукта изключително за обогатяване на тяхната собствена продукция.

Държавите-членки приемат подробни правила за приложение на тази мярка и уведомяват Комисията за това.

Член 13

Размер на помощта

1. Размерът на помощта, посочена в член 34, параграф 1 от Регламент (EO) № 1493/1999, се определя, както следва, според потенциалното алкохолно съдържание (об. %) на хектолитър за следните категории продукти:

a) Концентрирана гроздова мъст от грозде, събрано: — в лозарски зони C III a) и C III 1,699 EUR/об. %/хл, — на други места 1,466 EUR/об. %/ хл;

б) Концентрирана ректифицирана гроздова мъст от грозде, събрано: — в лозарски зони C III a) и C III 2,206 EUR/об. %/хл, — на други места 1,955 EUR/об. %/хл.

За лозарски години 2000/01, 2001/2002 и 2002/03 за концентрирана ректифицирана гроздова мъст, получена от грозде, събрано на места, различни от лозарски зони C III a) и C III b) и произведенa в предприятия, които са започнали производство на ректифицирана концентрирана мъст преди 1 януари 1986 г. в Испания или преди 30 юни 1982 г. на други места, размерът е този, установен за продукти от лозарски зони C III.

2. Потенциалното алкохолно съдържание на продуктите, изброени в параграф 1, се определя чрез прилагане на цифрите от таблицата за съответствие в приложение I към настоящия регламент към показанията при 20 °C на рефрактометър, използван в съответствие с метода, посочен в приложение XVIII към Регламент (EO) № …./2000, който установява кодекс на Общността за енологичните практики и обработки.

Член 14

Заявления за помощ

Производителите, желаещи да получат помощта, предвидена в член 34, параграф 1 от Регламент (EO) № 1493/1999, подават заявление до компетентната интервенционна агенция, обхващащо всички операции за повишаване на алкохолното съдържание, към които се прилага настоящият член. Заявленията трябва да стигнат до интервенционната агенция в рамките на два месеца от датата, на която е била извършена последната операция.

Заявленията се придружават от документите, отнасящи до операциите, за които се иска помощ.

Член 15

Условия за отпускане на помощта

1. С изключение на случаите на непреодолима сила, никаква помощ не се изплаща, ако производителят не извърши операцията, посочена в член 34, параграф 1 от Регламент (EO) № 1493/1999, в съответствие с приложение V, букви В и Г към същия регламент.

2. Освен в случаи на непреодолима сила, когато производителите не изпълнят някое от изискванията на настоящия регламент, различно от посоченото в параграф 1, подлежащата на плащане помощ се намалява с размер, фиксиран от компетентния орган, в зависимост от сериозността на нарушението.

3. В случаите на непреодолима сила компетентният орган определя мерките, които счита за необходими с оглед на възникналите обстоятелства.

Член 16

Изплащане на помощта

Интеревенционната агенция изплаща помощта на производителите преди 31 август след края на съответната лозарска година, освен:

a) в случаите на непреодолима сила;

б) когато са били открити административни производства относно наличието на правото за отпускане на помощ. В такива случаи, изплащане се извършва само когато бъде признато наличието на правото на помощ по отношение на заявителя.

Член 17

Авансови плащания

1. От 1 януари на съответната лозарска година производителите могат да поискат сума, равна на изчислената помощ за употребените продукти за повишаване на алкохолното съдържание, да им бъде платена в аванс, при условие че внесат гаранция в полза наинтервенционната агенция.Гаранцията трябва да бъде равна на 120 % от поисканата помощ.

Заявленията трябва да бъдат придружавани от наличните документи, посочени във втория параграф на член 14. Останалите документи трябва да бъдат представени преди края на лозарската година.

2. Интервенционната агенция изплаща авансите в рамките на три месеца от представяне на доказателство, че гаранцията е внесена.

3. След като компетентният орган или оправомощеният отделпроверят всички документи, и като се вземе предвид сумата, която трябва да се изплати, гаранцията се освобождава изцяло или частично според случая, съгласно процедурата, предвидена в член 19 от Регламент (EИO) № 2220/85 на Комисията.

ГЛАВА III

ПОМОЩ ЗА ПРОИЗВОДСТВОТО НА ОПРЕДЕЛЕНИ ПРОДУКТИ В ОБЕДИНЕНОТО КРАЛСТВО И В ИРЛАНДИЯ

Член 18

Цел и размер на помощта

1. Помощта, посочена в член 35, параграф 1, букви б) и в) от Регламент (EO) № 1493/1999, се отпуска:

a) на производители, които използват концентрирана гроздова мъст, получена изцяло от грозде, произведено в лозарски зони C III a) и C III b) за производство в Обединеното Кралство и Ирландия на продукти, включени в код по КН 2206 00, за които използването на съставно наименование, включващо думата „вино“ може да бъде разрешено от тези държави-членки съгласно приложение VII, буква В, точка 3 към Регламент (EO) № 1493/1999, наричани по-нататък „производители“. Размерът на помощта е 0,2379 EUR за килограм;

б) на оператори, които използват концентрирана гроздова мъст, получена изцяло от грозде, произведено в Общността, като основен компонент в набор от продукти, с които те търгуват в Обединеното Кралство и Ирландия, с ясни инструкции, даващи възможност на консуматора да получи от тях напитка, имитираща вино, по-нататък наричани „oператори“. Размерът на помощта е 0,3103 EUR на килограм.

2. За да може да се ползва от помощ, концентрираната гроздова мъст е с добро и коректно търговско качество и подходяща за употреба за целите, посочени в член 35, параграф 1, букви б) и в) от Регламент (EO) № 1493/1999.

Член 19

Заявления за помощ

1. Производители и оператори, желаещи да получат помощта, посочена в член 35, параграф 1, букви б) и в) от Регламент (EO) № 1493/1999, подават писмено заявление от 1 август до 31 юли на съответната лозарска година, до компетентния орган на държавата-членка, в която се употребява концентрираната гроздова мъст.

Заявленията трябва да бъдат подадени най-малко седем работни дни преди започване на производствените операции.

Периодът от седем работни дни обаче може да бъде съкратен, когато компетентен орган даде писмено разрешение за това.

2. Заявленията за помощ се подават за минимално количество от 50 килограма концентрирана гроздова мъст.

3. Заявленията за помощ съдържат по-специално:

а) името или фирмата и адреса на производителя или оператора;

б) лозарската зона, от която произхожда концентрираната гроздова мъст, както е определена в приложение III към Регламент (EO) № 1493/1999;

в) следната техническа информация: i) мястото на складиране; ii) количеството (в килограми или ако концентрираната гроздова мъст, посочена в член 35, параграф 1, буква в) от Регламент (EO) № 1493/1999, е прибрана в контейнери със съдържание, непревишаващо 5 килограма, брой на контейнерите); iii) плътността; iv) заплатената цена; v) мястото, където се извършват операциите, посочени в член 35, параграф 1, букви б) и в) от Регламент (EO) № 1493/1999.

Държавите-членки могат да изискват допълнителна информация за целите на идентификацията на концентрираната гроздова мъст.

4. Копие от придружителния документ или продружителните документи относно превоза на концентрираната гроздова мъст до помещенията на производителя или оператора, съставени от компетентния орган на държавата-членка, трябва да бъде прикрепено към заявлението за помощ.

Колона 8 на документа посочва лозарската зона, в която е събрано прясното грозде.

Член 20

Условия за отпускане на помощта

1. Производителите и операторите са задължени да използват пълното количество концентрирана гроздова мъст, включено в заявлението за помощ за целите, посочени в член 35, параграф 1, букви б) и в) от Регламент (EO) № 1493/1999. Допуска се толеранс от 10 % по отношение на количеството концентрирана гроздова мъст, посочено в заявлението.

2. Производителите и операторите водят отчетност за стокова наличност, съдържаща по-специално:

a) партидите концентрирана гроздова мъст, закупени и внесени всеки ден в техните помещения, заедно с информацията, посочена в член 19, параграф 2, букви б) и в) от настоящия регламент и името и адреса на продавача) продавачите;

б) количествата концентрирана гроздова мъст, използвана всеки ден за целите, посочени в член 35, параграф 1, букви б) и в) от Регламент (EO) № 1493/1999;

в) партидите с готови продукти, посочени в член 35, параграф 1, букви б) и в) от Регламент (EO) № 1493/1999, произведени и експедирани всеки ден от техните помещения, заедно с името и адреса на получателя) получателите.

3. Производителите и операторите съобщават на компетентния орган писмено ив рамките на един месец датата, на която цялата концентрирана гроздова мъст, включена в заявлението за помощ, е била употребена за целите, посочени в член 35, параграф 1, букви б) и в) от Регламент (ЕО) № 1493/1999, като се взема предвид толерансът, предвиден в параграф 1 от настоящия член.

4. С изключение на случаите на непреодолима сила, не се изплаща помощ, когато производителите или операторите не успеят да изпълнят изискванията, установени в параграф 1 от настоящия член.

5. С изключение на случаите на непреодолима сила, когато производителите или операторите не спазят някое от изискванията на настоящия регламент, различни от посоченото в параграф 1 от настоящия член, изплатената помощ се намалява с размер, определен от компетентния орган в зависимост от сериозността на нарушението.

6. В случаи на непреодолима сила компетентният орган определя мерките, които счита за необходими с оглед на възникналите обстоятелства.

Член 21

Изплащане на помощта

Компетентният орган изплаща помощ за действително използваното количество концентрирана гроздова мъст не по-късно от три месеца след получаване на информацията, посочена в член 20, параграф 3 от настоящия регламент.

Член 22

Авансови плащания

1. Производителите и операторите, посочени в член 18 от настоящия регламент, могат да поискат авансово плащане на сума, равна на помощта, при условие че внесат гаранция, възлизаща на 120 % oт посочената сума в полза на компетентния орган.

2. Авансовите плащания, посочени в параграф 1, се изплащат в рамките на три месеца от представяне на доказателство, че гаранцията е внесена, при условие че е представено доказателство, че концентрираната гроздова мъст е заплатена.

3. След като компетентният орган е получил съобщението, посочено в член 20, параграф 3 от настоящия регламент, и като се вземе предвид сумата на помощта, която трябва да бъде изплатена, гаранцията, посочена в параграф 1, се освобождава изцяло или частично, според случая, в съответствие с процедурата, установена с член 19 от Регламент (EИO) № 2220/85 на Комисията.

ДЯЛ II

ПОМОЩ ЗА ЧАСТНО СКЛАДИРАНЕ

Член 23

Цел

Настоящият дял определя подробните правила за приложение на режима на помощи за складиране, посочен в глава I на дял III на Регламент (ЕО) № 1493/1999.

Член 24

Дефиниции

За целите на настоящия дял „продукти“ означава гроздова мъст, концентрирана гроздова мъст, концентрирана ректифицирана гроздова мъст и трапезни вина, независимо от лозарската година, в която са били произведени.

Член 25

Размер на помощта

Помощта за складиране подлежи на изплащане в цялата Общност при следните фиксирани размери за хектолитър на ден:

a) 0,01837 EUR за гроздова мъст;

б) 0,06152 EUR за концентрирана гроздова мъст;

в) 0,06152 EUR за концентрирана ректифицирана гроздова мъст;

г) 0,01544 EUR за трапезни вина.

Член 26

Правила, приложими към бенефициерите

1. Интервенционните агенции сключват договори за частно складиране само с производители.

За целите на настоящия дял „производител“ означава всяко физическо или юридическо лице или група от такива лица, които извършват или са извършвали от тяхно име някоя от следните операции:

a) преработката на прясно грозде в гроздова мъст;

б) преработката на гроздова мъст в концентрирана гроздова мъст или концентрирана ректифицирана гроздова мъст;

в) преработката на прясно грозде, гроздова мъст или гроздова мъст в процес на ферментация в трапезно вино. .

Организациите, посочени в член 39 от Регламент (EO) № 1493/1999, се приравняват на производители за количествата, получени от техни членове. Индивидуалните членове, доставящи вино, за което е сключен договор за частно складиране, носят отговорност за изпълнението на задълженията, посочени в член 2 от настоящия регламент

2. Производителите могат да сключват договори само за продукти:

— произведени от тях, или

— произведени на тяхна отговорност и които те притежават, или

— в случаи на организации на производители, както са посочени в трета алинея от параграф 1 — произведени на отговорност на техните членове.

3. Интервенционна агенция от дадена държавата-членка може да сключва договори само за продукти, складирани на територията на тази държава-членка.

4. Продуктите не могат да бъдат едновременно предмет на договор за частно складиране и на режима, посочен в член 5, параграф 1 от Регламент (EИO) № 565/80 на Съвета.

Член 27

Характеристики на продуктите, отговарящи на изискванията за получаване на помощ

Когато се сключват договори:

a) съответната гроздова мъст трябва да е била получена изключително от сортове, класифицирани като сортове лози за производството на вино в съответствие с член 19 от Регламент (EO) № 1493/1999 и не могат да имат алкохолно съдържание, по-ниско от минималното естествено алкохолно съдържание, установено за лозарската зона, от която произхождат;

б) трапезните вина: i) трябва да отговарят на минималните изисквания за качество, установени в приложение II към настоящия регламент за категорията, за която е сключен договорът; ii) трябва да имат намалено захарно съдържание, не по-голямо от два грама на литър, освен в случая на трапезните вина от Португалия, които трябва да имат намалено захарно съдържание не по-голямо от четири грама на литър; iii) трябва да показват задоволителни резултати при 24-часово излагане на въздух; iv) не трябва да имат лош вкус.

в) Равнището на радиоактивност на продуктите, посочени в член 24 от настоящия регламент не могат да надвишават максимално разрешените равнища съгласно правилата на Общността. Равнището на радиоактивно замърсяване на продуктите обаче трябва да бъде наблюдавано, само ако ситуацията изисква това и само през необходимия период.

Член 28

Количества, отговарящи на изискванията за предоставяне на помощ

1. Общото количество продукти, за които производителите сключват договори за складиране, не може да надвишава количеството, заявено в тяхната декларация за производството за съответната лозарска година, представена в съответствие с член 18, параграф 1 от Регламент (EO) № 1493/1999, заедно с всички количества, които те са получили след датата, на която тяхната декларация е била подадена и вписана в регистрите, посочени в член 70 от Регламент (EO) № 1493/1999.

2. Договорите трябва да се обхващат минимално количество от 50 хектолитра в случай на трапезно вино, 30 хектолитра в случай на гроздова мъст и 10 хектолитра в случай на концентрирана гроздова мъст или концентрирана ректифицирана гроздова мъст.

Член 29

Сключване на договори

1. Производителите могат да сключват договори, при условие че представят следната информация за всеки съд, в който е складиран съответният продукт:

a) означения, даващи възможност да бъде идентифициран продуктът;

б) следните данни от анализ: i) цвят; ii) съдържаниетна серен двуокис; iii) отсъствие на хибриди, в случая на червени продукти, както е показано от анализ за малвидол диглюкозид.

За гроздова мъст, концентрирана гроздова мъст и концентрирана ректифицирана гроздова мъст, трябва да бъде осигурена също така следната информация:

в) отчитането, получено при температура 20 °C с рефрактометър, използван в съответствие с метода, посочен в приложението към Регламент (EИO) № 558/93 на Комисията. Допуска се толеранс от 0,2 по време на проверките от органите.

За трапезни вина трябва да бъдат осигурени също следните аналитични данни:

г) общо алкохолно съдържание;

д) действително алкохолно съдържание;

е) общата киселинност, изразена в грамове винена киселина на литър или милиеквиваленти на литър; държавите-членки обаче могат да отменят това изискване при белите вина;

ж) съдържанние на летливи киселини, изразено в грамове оцетна киселина на литър или милиеквиваленти на литър; държавите-членки обаче могат да отменят това изискване за белите вина;

з) намаленото захарно съдържание;

и) поведение при излагане на въздух над 24 часа;

к) отсъствието на лош вкус.

Горните аналитични данни се установяват от официална лаборатория, както е посочено в член 72 от Регламент (EO) № 1493/1999, в рамките на 30 дни преди да се сключи договорът.

2. Държавите-членки могат да ограничат броя на договорите, които един производител може да подпише за всяка лозарска година.

3. Договори за трапезни вина не могат да бъдат сключвани преди датата на първото претакане на виното.

4. Производители, желаещи да сключат договори за складиране на трапезни вина, когато подават своите заявления, трябва да информират интервенционната агенция за общото количество трапезно вино, което те са произвели през текущата лозарска година.

За тази цел, те трябва да представят копие от декларацията за производството, предвидена в член 18, параграф 2 от Регламент (EO) № 1493/1999, и когато това е приложимо — от регистрите, посочени в член 29 от настоящия регламент. В случаи, когато декларацията все още не е на разположение, може да бъде направен временен атестат.

5. Без да се засягат разпоредбите на член 25, параграф 2 от Регламент (EO) № 1493/1999, договорите съдържат най-малко:

a) името и адреса на съответния производител;

б) наименованието и адреса на интервенционната агенция;

в) естеството на продукта според категориите, посочени в член 25 от настоящия регламент;

г) количеството;

д) мястото на складиране;

е) първия ден от периода на складиране;

ж) размера на помощта в евро;

За трапезно вино договорите трябва да включват също:

з) декларация за извършването на първото претакане на виното;

и) клауза, предвиждаща, че обемът може да бъде намален с процент, който да бъде определен от Комисията в съответствие с процедурата, установена в член 75 от Регламент (EO) № 1493/1999, в случай че общото количество, включено в договора, значително надвишава средните обеми, за които са сключени договори през последни три лозарски години; такова намаляване не трябва да намалява количествата на склад под минималните равнища, посочени в член 28, параграф 2. При прилагането на тази клауза трябва да бъде изплатен пълният размер на дължимата помощ за периода преди намалението.

6. Държавите-членки могат да изискват по-нататъшна информация с оглед идентификация на съответния продукт.

Член 30

Дерогация от член 2 от настоящия регламент

Държавите-членки могат да разрешат сключването на договори, преди производителите да са представили доказателството, посочено в член 2 от настоящия регламент, при условие че такива договори включват декларация от производителя, удостоверяваща, че той е изпълнил задълженията, предвидени в посочения член 2 или че отговаря на изискването, посочено в член 58 от дял III на настоящия регламент и че ще предприеме доставката на останалите необходими количества,, за да изпълни изцяло поетите задължения в рамките на сроковете, определени от компетентните национални органи.

Доказателствата, посочени в първи параграф, се представят преди 31 август на съответната лозарска година.

Член 31

Начало на периода на складиране

1. Първият ден от периода на складиране е денят след този, на който е сключен договорът.

2. Ако обаче договорът е за период на складиране, започващ след деня след този на сключеването на договора, първият ден от периода на складиране не трябва да бъде по-късно от 16 февруари.

Член 32

Край на периода на складиране

1. Договорите за складиране на гроздова мъст, концентрирана гроздова мъст и ректифицирана гроздова мъст изтичат между 1 август и 30 ноември, следващи датата, на която те са сключени.

2. Договорите за складиране на трапезни вина изтичат между 1 септември и 30 ноември, следващи датата на сключване на договорите.

3. За да определят датата на изтичане на договорите, производителите изпращат до интервенционната агенция декларация, в която се посочва последният ден на действие на договора. Държавите-членки установяват изисквания, отнасящи се до подаването на такива декларации.

При липсата на такава декларация договорът изтича на 30 ноември.

4. Производителите, които не са подали заявление за получаване на авансово плащане съгласно разпоредбите на член 38 от настоящия регламент, могат да продават гроздовата мъст или концентрираната гроздова мъст за износ или за производство на гроздов сок, считано от първия ден на петия месец от складирането.

В такива случаи производителите информират интервенционната агенция в съответствие с разпоредбите, посочени в параграф 3.

Интервенционните агенции гарантират използването на продуктите за посочените цели.

Член 33

Предварително прекратяване на договора по искане на производителя

1. Производителите, които не са подали заявление за авансово плащане съгласно член 38 от настоящия регламент, могат да прекратят договорите, сключени за складиране, считано от 1 юни, при условие че Комисията разреши това, предвид текущото състояние на пазара, наличната информация за стоковите запаси и прогнозите за предстоящата реколта.

2. В допълнение, когато Комисията реши да намали количествата, за които се сключват договори, в съответствие с разпоредбите на член 29, параграф 5, i) от настоящия регламент, производителите могат едностранно да прекратят своя договор изцяло или частично през месеца, следващ публикуването на това решение.

Член 34

Подробни правила относно извършването на складирането

1. По време на целия период на складиране и до последния ден от действието на договора продуктите, намиращи се на склад:

a) трябва да отговарят на съответните определения, посочени в приложение I към Регламент (ЕО) № 1493/1999;

б) трябва да запазят най-малко изискваното минимално алкохолно съдържание за съответната категория трапезно вино към датата на сключване на договора;

в) не трябва да се съхраняват в съдове с вместимост, по-малка от 50 литра;

г) трябва да бъдат в наливно състояние и

д) когато се отнася до вино, трябва да бъдат годни за предлагане и доставка за директна консумация от човека в края на периода на складиране.

2. Без да се засягат разпоредбите на член 6, продуктите, за които е сключен договор, могат да бъдат подложени само на такива енологични практики и обработки, които са необходими за тяхното добро съхранение. Всяко изменение в обема не трябва да превишава 2 % от обема, вписан в договора, когато се отнася до вино, и 3 % – когато се отнася до гроздова мъст. При промяна на цистерната тези проценти трябва да се увеличат с 1 %. Когато тези проценти не са превишени за договора като цяло, пълният размер на помощта подлежи на изплащане. В противен случай не се изплаща помощ.

3. Без да се засягат разпоредбите на член 33 от настоящия регламент, производителите не трябва да продават или поникакъв друг начин да търгуват продукта, за който са сключили договор, през периода на действие на договора.

Чрез дерогация от разпоредбите, посочени в първия параграф, производителите могат да предприемат през периода на действие на договора действия по доставяне на вино, за което има сключен договор, за дестилация след изтичане на договора, съгласно разпоредбите в дял III на настоящия регламент.

4. Производителите информират предварително интервенционната агенция в срок, който се определя от съответната държава-членка, относно всяка промяна, настъпила през времето на действие на договора и отнасяща се до:

a) мястото на складиране; или

б) начина, по който продуктът се съхранява. В такъв случай те трябва да посочат съдовете, в които продуктът в крайна сметка ще се съхранява.

5. Когато производителите възнамеряват да превозват продукта, за който има сключен договор, до място на складиране, намиращо се другаде, или до помещения, които не са тяхна собственост, продуктът може да бъде превозен само след като интервенционната агенция, информирана съгласно параграф 4, е дала разрешение.

6. Производители, които са сключили договори за частно складиране на гроздова, могат да преработят през периода на действие на договора цялото количество или част от него в концентрирана гроздова мъст или в концентрирана ректифицирана гроздова мъст.

Производители, които са сключили договори за частно складиране на концентрирана гроздова мъст, могат да преработят цялото количество или част от него в ректифицирана концентрирана гроздова мъст през периода на действие на договора.

Производителите могат да организират осъществяването на операциите по преработката, посочени в предходните два параграфа, от трето лице, при условие че съответните производители са собственици на продуктите, получени след преработката и че те предварително са подали декларация за това. Съответните държави-членки проверят извършването на тези операции.

7. Заинтересованите производители съобшават писмено на интервенционната агенция датата, на която ще започне преработката, посочена в параграф 6, мястото на складиране и начина на опаковане на продукта.

Тези съобщения трябва да бъдат получени в интервенционната агенция най-малко 15 дни преди датата на започване на операциите по преработката.

В рамките на един месец от датата на завършване на операциите по преработката производителите изпращат на интервенционната агенция доклад за анализа на така получения продукт, включително най-малко данните за продукта, посочени в член 29 от настоящия регламент.

8. В случаите на преработката, посочена в параграф 6, сумата, изплатена като помощ за този продукт, за който е сключен договор за складиране, е равна на:

a) сумата, посочена в член 25, буква a) от настоящия регламент за преработката, посочена в първа алинея на параграф 6;

б) сумата, посочена в член 25, буква б) от настоящия регламент за преработката, посочена във втора алинея на параграф 6.

Помощта се изчислява за целия период на складиране, на базата на количеството продукт, за което е сключен договор преди преработката.

Член 35

Промени в продукта по време на съхранение

1. Ако целият продукт, предмет на договора, или част от него престане да отговаря на изискванията, посочени в член 34, параграф 1 от настоящия регламент по време на действието на договора, производителят информира незабавно интервенционната агенция. Такова уведомяване се придружава от доклад за извършения анализ. Интервенционната агенция прекратява договора за съответното количество от датата на доклада за извършения анализ.

2. Ако проверка, извършена от интервенционната агенция или друг контролен орган, установи, че целият продукт, предмет на договора, или част от него, престане да отговаря на изискванията, посочени в член 34, параграф 1 от настоящия регламент по време на действието на този договор, интервенционната агенция прекратява договора за съответното количество от дата, която тя определи.

Член 36

Условия за отпускане на помощ

1. С изключение на случаите на непреодолима сила,

a) когато производителите не могат да изпълняват своите задължения, така както те са посочени в член 34, параграфи 1—5 и параграф 7 от настоящия регламент или откажат да бъдат подложени на проверки, не се изплащат помощи;

б) когато производителите не изпълняват едно от своите задължения, произтичащи от настоящия регламент или от договора, различни от посочените в буква а), изплатената помощ се намалява с размер, който се определя от компетентните органи в зависимост от сериозността на нарушението.

2. В случаите, когато бъде признато наличието на непреодолима сила, интервенционната агенция предприема такива мерки, каквито тя счете за необходими, като вземе предвид конкретните обстоятелства.

Член 37

Изплащане на помощта

1. Помощта се изплаща не по-късно от три месеца след изтичане срока на договора, с изключение на:

a) случаите на непреодолима сила;

б) когато е открито административно производство относно наличието на правото на получаване на помощта. В такива случаи изплащането се извършва само след като бъде признато наличието на право на помощ по отношение на заявителя.

2. В случаите, когато договорът се прекратява в съответствие с разпоредбите, посочени в членове 33 или 36 от настоящия регламент, изплатената помощ е пропорционална на действителния период на действие на договора. Помощта се изплаща не по-късно от три месеца след датата, на която е прекратен договорът.

Член 38

Авансови плащания

1. Производители, които са сключили дългосрочни договори за складиране, могат да поискат аванс от сумата на помощта, изчислена при подписването на договора, при условие че внесат депозит в размер на 120 % от сумата на помощта в полза на интервенционната агенция.

Авансът се изплаща не по-късно от три месеца след представяне на доказателство, че е внесен депозитът.

Останалата част от сумата до изравняване на размера на помощта се изплаща не по-късно от три месеца след изтичане на срока на договора.

2. Депозитите, посочени в параграф 1, се внасят под формата на гаранция, дадена от институция, отговаряща на критериите, посочени от държавата-членка, към която принадлежи интервенционната агенция.

Депозитите се освобождават, след като бъде изплатена останалата част от сумата на помощта.

Когато съгласно член 36, параграф 1, буква а) от настоящия регламент, помощта не се дължи, депозитите се задържат изцяло.

Когато прилагането на член 36, параграф 1, буква б) от настоящия регламент доведе до определяне на сума на помощта, по-малка от изплатената вече сума, депозитът се намалява със 120 % от сумата, изплатена в повече от дължимата помощ. Депозитът, намален по този начин, се освобождава не по-късно от три месеца след датата на изтичане на договора.

3. Държавите-членки правят необходимото адаптиране при прилагането на член 29, параграф 5, i).

Член 39

Качествени вина

Трапезно вино, което е било предмет на договор за складиране, в последствие не може да бъде признато като качествено вино, произведено в определен район или да бъде използвано при производството на качествено вино, произведено в определен район, на качествено пенливо вино, произведено в определен район, на качествено ликьорно вино, произведено в определен район или на качествено искрящо вино, произведено в определен район, така както са определени в член 54, параграф 1 от Регламент (ЕО) № 1493/1999.

ДЯЛ III

ДЕСТИЛАЦИЯ

Увод

Член 40

Цел

Този дял установява подробни правила, приложими по отношение на дестилацията, така както е посочено в глава II от дял III на Регламент (ЕО) № 1493/1999.

Член 41

Дефиниции

1. За целите на настоящия дял:

a) „производител“ означава: i) за целите на глава I от настоящия дял: всяко физическо или юридическо лице или група такива лица, които са произвели вино от прясно грозде, гроздова мъст или частично ферментирала гроздова мъст или от младо вино, което все още е в процес на ферментация, произведени от тях самите или закупени, или което и да е лице или група от такива лица, които са обвързани от задълженията, посочени в член 27 от Регламент (ЕО) № 1493/1999; ii) за целите на глава II и III от настоящия дял: всяко физическо или юридическо лице и група от такива лица, които са произвели вино от прясно грозде, от гроздова мъст или от частично ферментирала гроздова мъст, произведена лично или закупена;

б) „дестилатор“ означава всяко физическо или юридическо лице или група от такива лица, които: i) дестилират вино, подсиленото вино за дестилация или вторичните продукти от винификацията или от каквато и да било друга форма на преработка на грозде; и ii) одобрени от компетентните органи на държавата-членка, на чиято територия се намират помещенията за дестилация;

в) „производител на подсилено вино за дестилация“ означава физическо или юридическо лице или група от такива лица, различни от дестилатори: i) преработващи вино в подсилено вино за дестилация; и ii) одобрени от компетентните органи на държавата-членка, на чиято територия се намират помещенията;

г) „компетентна интервенционна агенция“ означава: i) за целите на получаване и одобряване на договорите или декларациите за доставка за дестилация, както и договорите за доставка за произвеждане на подсилено вино, интервенционната агенция, определена от държавата-членка, на чиято територия се намира виното в момента на представянето на договора или декларацията; ii) за целите на изплащане на помощи на производителите на подсилени вина за дестилация съгласно член 69, интервенционната агенция, определена от държавата-членка, на чиято територия е подсилено виното; iii) при всички останали случаи – интервенционната агенция, посочена от държавата-членка, на чиято територия се извършва дестилацията.

2. За целите на настоящия дял, физически или юридически лица или групи от такива лица, различни от производителите на подсилени вина за дестилация се разглеждат като дестилатори, ако:

a) са одобрени от компетентните органи на държавата-членка, в която са установени;

б) купуват от производителите, така както са определени в параграф 1, буква а), вино или вторичните продукти от винификацията или от която и да било друга форма на преработка на грозде с оглед тяхното дестилиране за тяхна сметка от одобрен дестилатор; и

в) заплащат на производителите за закупените продукти не по-малко от минималната изкупна цена за въпросните дестилирани продукти.

Лицата или групите, приравнени на дестилатори, изпълняват същите задължения и имат същите права, както дестилаторите.

3. Държавите-членки могат да предвидят в съответствие с правилата, които те определят, че с цел сключване на договори и доставка на вино за дестилация, асоциациите от кооперативните винарски изби могат при молба от тяхна страна да бъдат разглеждани като производители на количеството произведено и предадено вино от членуващите кооперативни винарски изби. Последните при всички случаи продължават да притежават правата и да бъдат обвързани от задълженията, предвидени в правилата на Общността.

Ако асоциацията възнамерява да изпълнява операции по дестилация по настоящия дял при постигнато споразумение през определена лозарска година със съответните кооперативни винарски изби, тя уведомява писмено за това интервенционната агенция. В такива случаи:

a) членуващите кооперативни винарски изби не могат да подписват индивидуални договори за дестилация или да доставят продукция за съответната дестилация;

б) количеството вино, доставено за дестилация от посочената асоциация се записва на членуващите кооперативни винарски изби, от името на които е извършена доставката.

За целите на член 2 от настоящия регламент, ако една или повече от кооперативните винарски изби не изпълнят задълженията си, посочени в него, независимо от произтичащите от това последици за тези изби, се отнема правото на асоциацията за извършване на доставки на продукция за съответната дестилация до размера на количеството вино, доставено за сметка на кооперативните винарски изби, които са извършили нарушението.

Държавите-членки, които се възползват от възможността, съдържаща се в настоящия параграф, уведомяват за това Комисията, като я информират относно разпоредбите, които те са приели за тази цел. Комисията информира останалите държави-членки.

Член 42

Одобряване на дестилаторите

1. Компетентните органи в държавите-членки одобряват дестилаторите, намиращи се на тяхна територия за изпълнение на дестилационните операции, посочени в настоящия дял и изготвят списък на одобрените дестилатори. Тези органи обаче могат да решат да не включват в списъка на одобрените дестилатори такива, които не са в състояние да произведат продукти с алкохолно съдържание от най-малко 92 об. %, чрез дестилацията, посочена в глава I от настоящия дял.

Компетентните органи отговарят за актуализирането на горепосочения списък, а държавите-членки изпращат информация до Комисията за всички последващи изменения. Комисията публикува този списък и направените към него изменения.

2. Компетентните органи могат да оттеглят одобрението, с временно действие или за постоянно, на дестилатори, които не изпълняват своите задължения, произтичащи от правилата на Общността.

Член 43

Алкохол, получен чрез дестилация

Само следните продукти могат да бъда произведени чрез дестилация съгласно разпоредбите в този раздел:

а) неутрален алкохол, отговарящ на определението, дадено в приложение III към настоящия регламент; или

б) спирт, дестилиран от вино или от гроздова мъст, отговарящи на определенията в член 1, параграф 4, букви г) или е) от Регламент (EИO) № 1576/89 на Съвета от 29 май 1989 г. относно установяване на общи правила за определянето, описанието и представянето на спиртните напитки (4); или

в) дестилат или суров алкохол, с алкохолно съдържание от най-малко 52 обемни %.

Когато се получи продуктът, посочен в буква в) на първа алинея, той може да бъде използван само под официален контрол за:

i) производството на алкохолни напитки;

ii) преработка в един от продуктите, посочени в букви а) и б) по-горе, с изключение на спирт, дестилиран от гроздови джибри;

iii) производството на алкохол за индустриални цели.

Държвите-членки предприемат необходимите мерки, за да осигурят спазване на задълженията, посочени във втора алинея.

Член 44

Методи за анализ на неутрален алкохол

Приложение V към настоящия регламент определя методите на Общността за анализ на неутрален алкохол, определен в приложение IV към настоящия регламент.

ГЛАВА І

ЗАДЪЛЖИТЕЛНА ДЕСТИЛАЦИЯ

Раздел І: Дестилация на вторични продукти от винификацията

Член 45

Задължение за доставяне на вторични продукти

1. Производителите, задължени да дестилират съгласно член 27 от Регламент (ЕО) № 1493/1999, осъществят своите задължения за доставяне за дестилация не по късно от